title: I Dadong Dengkot
text: Sasampuné sang kalih wusan naar séla miwah grimis ujané suba ilang, Dadong Dengkot nandan cucunné ngungsi Peken Badung genah anaké liu matumbasan. Dadong Dengkot ngojog peken Badung boya ja lakar numbas nasi, nanging jagi ngrereh pangupa diri apang nyidang numbas abungkus nasi, apang ada daar ajak cucunné, santukan basangé suba karasa ngaab uli semengan tusing kena nasi. Kema mai Dadong Dengkot nakonang gaé, pet prada sagét ada anak nyak nganggoang ia dadi buruh tukang suun. Anaké alit taler tetep tekek ngisi pagelangan liman dadongné, samaliha limané ané tengebod tekek ngisi krésék selem babekelanné. “Dadong, Dadong,” saget ada anak istri olas maékin Dadong Dengkot.